
Αθήνα, 30 Ιανουαρίου 2012
ΠΡΟΣ 

ΜΜΕ  

ΔΕΛΤΙΟ ΤΥΠΟΥ

Ο Φαρμακευτικός Σύλλογος Αττικής, διαισθανόμενος τις ολοένα αυξανόμενες ανάγκες των πολιτών για άμεση εξεύρεση των φαρμάκων τους κατά τις ώρες εφημεριών και διανυκτερεύσεων, αύξησε τις διημερεύσεις από 1/1/2012 σε ορισμένες περιοχές της Αττικής και από 1/2/2012 στις υπόλοιπες περιοχές, φτάνοντας σε τριπλασιασμό των περσινών εφημεριών. 

Η αύξηση των εφημεριών αυτών έγινε με αποκλειστικό κίνητρο το δημόσιο συμφέρον, εφαρμόζοντας τη λογική της αύξησης των εφημερευόντων σε όλο το λεκανοπέδιο της Αττικής, εν αντιθέσει με το Υπουργείο Υγείας, το οποίο επιμένει στην αύξηση εφημεριών επί εθελοντικής βάσης σε συγκεκριμένες μόνο περιοχές τις Αττικής, που παρουσιάζουν εμπορικό ενδιαφέρον για τα φαρμακεία. 

Πιστεύουμε ότι είναι προφανώς προτιμότερο να εφημερεύουν εκ περιτροπής 500 φαρμακεία σε όλη την Αττική, καλύπτοντας τις ανάγκες όλου του λεκανοπεδίου, παρά να εφημερεύουν 57 φαρμακεία σε συγκεκριμένες περιοχές, που το μόνο κίνητρό τους είναι το προσωπικό τους συμφέρον. 

Ως εκ τούτου, ενημερώνουμε ότι αν το Υπουργείο Υγείας επιμείνει στην απόφαση να «εξυπηρετήσει» συγκεκριμένα φαρμακεία της Αττικής, ο Φαρμακευτικός Σύλλογος Αττικής, θα σταματήσει να υποχρεώνει τα μέλη του να παραμένουν ανοιχτά, όταν ελάχιστοι συνάδελφοι θα δρουν πειρατικά με τις ευλογίες του Υπουργείου. 

Μετά τιμής,

Ο ΠΡΟΕΔΡΟΣ






Ο  ΓΡΑΜΜΑΤΕΑΣ

